На основу члана 16. став 2. и чл. 24. став 2. Покрајинске скупштинске одлуке о покрајинској управи („Службени лист АПВ”, број 37/14, 54/14 – друга одлука и 37/16), а у вези са чланом 11. Покрајинске скупштинске одлуке о буџету Аутономне покрајине Војводине за 2017. годину („Службени лист АПВ”, број 69/2016) и Стратегије за социјално укључивање Рома и Ромкиња у Републици Србији за период од 2016. до 2025. године („Службени гласник РС”, број 26/2016), покрајински секретар за социјалну политику, демографију и равноправност полова, доноси

**П Р А В И Л Н И К**

**О ПОСТУПКУ И КРИТЕРИЈУМИМА ЗА ДОДЕЛУ ФИНАНСИЈСКИХ СРЕДСТАВА ЗА СУФИНАНСИРАЊЕ РЕАЛИЗАЦИЈЕ ЛОКАЛНИХ АКЦИОНИХ ПЛАНОВА ЗА УНАПРЕЂЕЊЕ ПОЛОЖАЈА РОМА У ОБЛАСТИ СТАНОВАЊА И ФИНАНСИРАЊЕ АНГАЖОВАЊА КООРДИНАТОРА ЗА РОМСКА ПИТАЊА**

Члан 1.

Овим правилником утврђују се поступак и критеријуми за доделу финансијских средстава (у даљем тексту: средства) из буџета Аутономне покрајине Војводине за 2017. годину, у оквиру раздела Покрајинског секретаријата за социјалну политику, демографију и равноправност полова (у даљем тексту: Секретаријат), за суфинансирање реализације локалних акционих планова за унапређење положаја Рома у области становања и финансирање ангажовања координатора за ромска питања.

Члан 2.

Средства из члана 1. овог правилника утврђена су Покрајинском скупштинском одлуком о буџету Аутономне покрајине Војводине за 2017. годину у оквиру раздела 25 Покрајинског секретаријата за социјалну политику, демографију и равноправност полова, Финансијским планом Покрајинског секретаријата за социјалну политику, демографију и равноправност полова за 2017. годину у оквиру програма 1001 – унапређење и заштита људских и мањинских права и слобода, програмска активност 1016 – подршка социјалној инклузији Рома на територији АПВ и износе 4.200.000,00 динара, а додељују се јединицама локалне самоуправе.

Члан 3.

Средства из члана 2. овог правилника могу се доделити градовима и општинама на територији Аутономне покрајине Војводине који имају за циљ спровођење следеће активности у области унапређења положаја Рома:

* суфинансирање реализације локалних акционих планова за унапређење положаја Рома у области становања, у укупном износу од 3.000.000,00 динара;
* финансирање ангажовања координатора за ромска питања, у укупном износу од 1.200.000,00 динара.

Члан 4.

Средства се додељују путем јавног конкурса који расписује Секретаријат најмање једном годишње.

Јавни конкурс објављује се у „Службеном листу Аутономне покрајине Војводине”, у јавном гласилу које покрива целу територију Аутономне покрајине Војводине и на интернет страници Секретаријата [www.socijalnapolitika.vojvodina.gov.rs](http://www.socijalnapolitika.vojvodina.gov.rs).

Рок за подношење пријава на јавни конкурс не може бити краћи од 15 дана од дана објављивања јавног конкурса.

Члан 5.

Јавни конкурс садржи податке о акту на основу кога се расписује јавни конкурс, област од јавног интереса која се подстиче, о висини укупних средстава која се додељују по јавном конкурсу, задатку који је предмет јавног конкурса и року за његов завршетак, кругу могућих учесника на јавном конкурсу, начину и року за подношење пријава на јавни конкурс, критеријумима за оцену пријава, обавезној документацији која се подноси уз пријаву и друге податке важне за спровођење јавног конкурса.

Члан 6.

Пријава на јавни конкурс подноси се на обрасцу пријаве чију садржину утврђује Секретаријат, у једном примерку, који се објављује на интернет страници Секретаријата [www.socijalnapolitika.vojvodina.gov.rs](http://www.socijalnapolitika.vojvodina.gov.rs).

Уз попуњену пријаву на јавни конкурс за доделу бесповратних средстава градовима и општинама са територије АП Војводине за финансирање ангажовања координатора за ромска питања, прилаже се следећа обавезна документација:

* Писмо намере о даљем ангажовању координатора за ромска питања, након истека 6 месеци, потписано од стране овлашћеног лица.

Уз попуњену пријаву на конкурс за доделу бесповратних средстава градовима и општинама са територије АП Војводине за суфинансирање реализације локалних акционих планова за унапређење положаја Рома у области становања, прилаже се следећа обавезна документација:

* Одлуку органа јединице локалне самоуправе о реализацији и суфинансирању програма и извод из буџета јединице локалне самоуправе о обезбеђеним средствима за учешће у реализацији програма,
* Писмо намере о буџетирању ЛАП-а у области становања за чију се реализацију аплицира на Конкурсу.

Члан 7.

Неблаговремене и непотпуне пријаве, пријаве које нису поднете на утврђеном обрасцу и које нису предмет јавног конкурса неће се разматрати.

Пријаве подносилаца којима су у ранијем периоду додељивана средства, a који нису у уговореном року доставили извештај о наменском утрошку средстава неће се разматрати.

Члан 8.

Поступак јавног конкурса за доделу средстава спроводи комисија коју образује покрајински секретар за социјалну политику, демографију и равноправност полова (у даљем тексту: покрајински секретар).

Комисија има три члана, ради и одлучује у пуном саставу и о свом раду води записник. Комисија одлуке доноси већином од укупног броја чланова.

Члан 9.

Комисија процењује и вреднује пристигле пријаве према следећим критеријумима:

1. Према референцама делатности, односно послова и програма за област у којој се они реализују (од 0 до 60 бодова):

* усклађеност пројектних садржаја с предметом јавног конкурса и релевантност за област у којој се реализује јавни конкурс (до 10 бодова);
* јасно формулисани и повезани циљеви, активности и резултати пројекта и њихова усклађеност с временском динамиком предвиђеном за реализацију (до 10 бодова);
* број директних корисника пројекта и капацитети подносиоца пријаве за управљање пројектом (до 10 бодова);
* проценат Рома у укупном уделу становништва у ЈЛС (до 10 бодова)
* број усвојених акционих планова (до 10 бодова);
* ангажовање координатора за ромска питања, педагошког асистента и здравствене медијаторке у граду/општини (до 10 бодова).

1. Према циљевима који се постижу реализацијом пројектних активности (од 0 до 20 бодова):

* допринос степену унапређивања положаја Рома и Ромкиња у областима које су предвиђене Стратегијом за унапређење положаја Рома (до 10 бодова);
* допринос унапређивању квалитета услуга, заштите и квалитета живота циљне групе (до 10 бодова).

1. Према економичности буџета, усклађености буџета с планираним активностима и постојању суфинансирања пројекта из других извора (од 0 до 20 бодова):

* процена економичности буџета и усклађености буџета с планираним активностима (до 10 бодова);
* висина тражених средстава за њихову реализацију (до 10 бодова).

Члан 10.

Комисија сачињава листу вредновања и рангирања пријава градова/општина на јавни конкурс применом критеријума из члана 9. овог правилника, у року који не може бити дужи од 60 дана од дана истека рока за подношење пријава.

Листа из става 1. овог члана објављује се на интернет страници Секретаријата и учесници јавног конкурса имају право приговора, увида у поднете пријаве и приложену документацију у року од три дана од дана њеног објављивања.

Одлуку о приговору учесника јавног конкурса на листу из става 1. овог члана доноси комисија у року од 15 дана од дана његовог пријема.

Након одлучивања по поднетим приговорима, комисија сачињава предлог коначне листе вредновања и рангирања пријава градова/општина на јавни конкурс, која се објављује на интернет страници Секретаријата и доставља покрајинском секретару ради одлучивања о додели и висини средстава.

Члан 11.

Решење које је коначно, покрајински секретар у складу с ликвидним могућностима буџета Аутономне покрајине Војводине одлучује о додели средстава и висини средстава, у року од 30 дана од дана објављивања предлога коначне листе вредновања и рангирања пријава градова/општина на јавни конкурс.

Решење из става 1. овог члана објављује се на интернет страници Секретаријата.

Члан 12.

Секретаријат и град/општина закључују уговор којим се уређују међусобна права, обавезе и одговорности уговорних страна, а нарочито: предмет пројекта, рок у коме се он реализује, износ додељених средстава, инструменте обезбеђења за случај ненаменског трошења средстава обезбеђених за реализацију пројекта, односно за случај неизвршења уговорне обавезе.

Члан 13.

Секретаријат преноси додељена средства на рачун града/општине у складу с ликвидним могућностима буџета Аутономне покрајине Војводине.

Члан 14.

Средства додељена по јавном конкурсу град/општина, односно корисници средстава могу користити искључиво за намене за које су додељена и у обавези су да неутрошена средства врате. Уколико буде утврђено да корисник средстава по јавном конкурсу средства није користио наменски, Секретаријат задржава право да затражи повраћај пренетих средстава са законском затезном каматом, рачунајући од дана уплате до дана поврата додељених средстава.

Средства из става 1. овог члана подлежу контроли буџетске инспекције Аутономне покрајине Војводине и корисник средстава по јавном конкурсу дужан је да буџетској инспекцији омогући несметану контролу наменског и законитог коришћења средстава.

Члан 15.

Корисници средстава по јавном конкурсу дужни су да након завршетка реализације пројектних активности Секретаријату поднесу наративни и финансијски извештај о њиховој реализацији и коришћењу средстава, на обрасцу који прописује Секретаријат, у року од 15 дана од рока утврђеног за реализацију пројекта, с документацијом о њиховом наменском коришћењу, коју су оверила одговорна лица.

Члан 16.

Корисници средстава – град/општина, дужни су да у свим јавним публикацијама и приликом сваког објављивања о активностима, мерама и програмима који се финансирају по јавном конкурсу наведу да је у њиховом финансирању учествовала Аутономна покрајина Војводина, Покрајински секретаријат за социјалну политику, демографију и равноправност полова.

Члан 17.

Овај Правилник ступа на снагу даном доношења и објавиће се на огласној табли Секретаријата.

ПОКРАЈИНСКИ СЕКРЕТАР  
Предраг Вулетић